paragraph_text: Slojne plohe, odnosno granice slojeva, nastaju kao rezultat promjena tijekom procesa sedimentacije i međusobno su manje ili više paralelne, za razliku od diskordancija odnosno ploha koje su bile izložene eroziji, odnosno prekidu sedimentacije, te najčešće čine neki kut sa slojnim plohama u svojoj podini i krovini, premda na dijelu istraživanog područja one mogu biti i paralelne sa slojnim plohama u podini i krovini. Osim slojnih granica koje odgovaraju kronostratigrafskim granicama i čine plohe iste geološke starosti, reflektori mogu u određenim okolnostima biti i dijagenetske granice uz uvjet da je cementacija bila ograničena na nagnuti, vodom zasićeni, sloj u podini. U tom slučaju akustička granica može presijecati slojne plohe. Granica među saturantima (plin, nafta, voda) može također biti reflektor koji može zatvarati neki kut sa slojnim granicama.